Þingræður haldnar á Alþingi Íslendinga

Borist hefur bréf frá þingflokksformanni Vinstri hreyfingarinnar – græns framboðs, Árna Þór Sigurðssyni, um að Guðfríður Lilja Grétarsdóttir, 3. þm. Suðvest., sé í fæðingarorlofi. Í dag tekur sæti á Alþingi í hennar stað Ólafur Þór Gunnarsson læknir. Ólafur Þór Gunnarsson hefur áður tekið sæti á Alþingi og er boðinn velkominn til starfa á ný.

Borist hefur eftirfarandi tilkynning um breytingu á stjórn þingflokks Samfylkingarinnar: Þórunn Sveinbjarnardóttir er formaður, Jónína Rós Guðmundsdóttir varaformaður og Róbert Marshall ritari. Borist hefur eftirfarandi tilkynning um breytingu á stjórn þinghóps Hreyfingarinnar: Margrét Tryggvadóttir er formaður, Birgitta Jónsdóttir varaformaður og Þór Saari ritari. Jafnframt tilkynnist að Þór Saari er formaður Hreyfingarinnar.

Borist hefur svohljóðandi bréf frá Atla Gíslasyni, 4. þm. Suðurk., dags. 28. september sl.: „Þar sem ég get ekki sótt þingfundi á næstunni af persónulegum ástæðum óska ég eftir því, með vísan til 2. mgr. 53. gr. þingskapa, að 2. varamaður á lista Vinstri hreyfingarinnar – græns framboðs í Suðurkjördæmi, Jórunn Einarsdóttir grunnskólakennari, taki sæti á Alþingi á meðan en 1. varamaður flokksins í kjördæminu hefur boðað forföll.“ Jafnframt hefur borist skeyti frá Arndísi Soffíu Sigurðardóttur, 1. varamanni Vinstri hreyfingarinnar – græns framboðs í Suðurkjördæmi, um að hún geti ekki tekið sæti á Alþingi að þessu sinni. Að ósk forseta hefur landskjörstjórn komið saman og gefið út kjörbréf handa Jórunni Einarsdóttur sem er 2. varamaður á lista Vinstri hreyfingarinnar – græns framboðs í Suðurkjördæmi. Jafnframt hélt kjörbréfanefnd fund í hádeginu í dag til þess að fjalla um kjörbréfið.

Virðulegi forseti. Kjörbréfanefnd kom saman og fór yfir kjörbréf Jórunnar Einarsdóttur sem er 2. varamaður á lista Vinstri hreyfingarinnar – græns framboðs í Suðurkjördæmi, sem landskjörstjórn gaf út í gær, 30. september. Kjörbréfanefnd leggur einróma til að kjörbréf Jórunnar Einarsdóttur verði samþykkt.



Kjörbréfanefnd mælir einróma með samþykkt kjörbréfsins og telst það samþykkt án atkvæðagreiðslu ef enginn hreyfir andmælum. Jórunn Einarsdóttir hefur ekki áður tekið sæti á Alþingi og ber því að undirskrifa drengskaparheit að stjórnarskránni.

Jórunn Einarsdóttir hefur undirskrifað drengskaparheit að stjórnarskránni og er boðin velkomin til starfa á Alþingi.

Stefnuræða forsætisráðherra fyrir hönd ríkisstjórnarinnar, sbr. 73. gr. þingskapa, verður flutt mánudagskvöldið 4. október og hefst umræðan kl. 19.50. Samkomulag er um fyrirkomulag umræðunnar. Umferðir verða þrjár, 12 mínútur, sex mínútur og fimm mínútur, en forsætisráðherra hefur 20 mínútur til framsögu. Umræðunni lýkur rétt fyrir kl. 22.

Leita þarf afbrigða frá þingsköpum, þ.e. lokamálsgr. 3. gr. þingskapa um hvernig hluta skal um sæti þingmanna, þannig að hv. þm. Helgi Hjörvar geti fengið sæti sem honum hentar sérstaklega. Þetta er sæti 32 fyrir hv. þm. Helga Hjörvar. Enn fremur hefur orðið samkomulag milli forseta og formanna þingflokka um að leggja til að tekin verði frá sæti næst inngangi í salnum fyrir formennina en þeir dragi sérstaklega innbyrðis um þessi sæti. Skoðast þau afbrigði samþykkt ef enginn hreyfir andmælum. Samkvæmt þessu hefur Árni Þór Sigurðsson sæti 8, Gunnar Bragi Sveinsson sæti 45, Margrét Tryggvadóttir sæti 22, Ragnheiður E. Árnadóttir sæti 23 og Þórunn Sveinbjarnardóttir sæti 44.